Folketing
2002-05-30

Dansk Folkeparti er glade. Dansk Folkeparti er kommet til magten. Det kan man jo godt forstå at de er glade for. Dansk Folkeparti har jo også fået lidt magt; de har fået lov til at bestemme udlændingepolitikken i Danmark. Det er hårdt for udlændinge og dermed også for os andre. Men det, som Dansk Folkeparti egentlig har slået sig op på: at man er den lille mands parti, at man vil gøre noget for de svage, vil gøre noget for de ældre, har vi ikke set meget til. Det var nemlig sådan med helbredstillægget, det med at give tilskud til tænder og briller til de ældre, at der faktisk var et flertal i Folketinget med Enhedslisten, SF og Socialdemokratiet, hvis Dansk Folkeparti ville stemme for. Men det ville Dansk Folkeparti ikke. Inden valget gjorde Dansk Folkeparti meget ud af at stå op på store offentlige møder og sige, at de var imod tyveriet fra Den Sociale Pensionsfond. Efter valget stemte de imod at stoppe tyveriet. De har stemt imod forhøjelse af folkepensionen. De har stemt for, at man fortsætter med tyveriet via satspuljen. De har stemt for ændringen af Den Særlige Pensionsopsparing, hvor man tager fra kassedamen og giver til de højest lønnede. Hvordan stemmer det med at være den lille mands parti?